WALAUPUN urang datangan haji sudah babulan-bulan tapi bubuhan Palui hanyar haja tahu bahwa mamarinanya Garbus tulak haji jua tahun tadi. Bubuhannya kada tahu karna sidin umpat kaloter di daerah urang dan hanyar haja datang ziarah kabanua. Ujar Garbus, sidin naik haji karna ada nazar handak maubah ngaran.
Sabujurnya ngaran sidin mulai matan halus adalah Julan, tapi wayah lagi mandian di sungai bubuhannya rami bahuhulutan. Wayah itu Julan babaju habang, lalu dikiyau wan dihuhuluti bubuhannya : baju Julan habang, baju julan habang……. Rupanya wayah inya bahuhulutan itu ada bibinian paharatan bahira di jamban, lalu marasa tasinggung, lalu manyanyarik.Sarik kaanu bubuhan Palui karna dikiranya kakanakan itu maintip inya bahira di jamban, mamadahakan juburnya bajujulan habang.
Karna gara-gara bahuhulutan bajujulan habang itulah akibatnya Julan ramuk dihukumakan si laki bibinian tadi.
“Uiii… pak haji Julan, cuba pang bakisah kaya apa di tanah suci itu,” ujar Palui wayah inya batamu di rumah Garbus.
“Lui, ngaran sidin jangan dikiyau Haji Julan lagi karna imbah haji ini sudah batasmiah ngaran hanyar sidin Haji Mardu, ujar Garbus managur Palui.
“Aku hiran jua Lui ai,” sahut Haji Mardu. “Kalu kita sembahyang disini musti ampah ka barat ka ampah matahari tinggalam, tapi disitu ampahnya bulih haja kabarat, katimur atawa utara salatan,” ujarnya.
“Ooooo….kaya itulah,” sahut Palui lihum sambil dalam hatinya baucap pas banar mamilih ngaran H.Mardu. “Lalu apalagi nang pina anih-anih?” ujar Palui batakun pulang.
“Anu Lui ai, tanah Arab itu karing, bagurun pasir bagunung batu, tapi hebatnya samunyaan buah-buahan sampai kangkung tarung iwak karing ada di jual di Pasar Seng. Jadi artinya samunyaan kawa tumbuh disitu,” sahut Haji Mardu.
“Itulah kakuasaan Tuhan Ji ai,” sahut Palui, walaupun inya tahu bahwa barang-barang itu datang matan luar nageri. Garbus taumpat lihum mandangarakan panderan Palui wan mamarinanya.
“Ada lagi nang paling anih Lui ai. Kalu kita di banua balajar mangaji mulai a-a-lifan sampai kawa ka quran babulan-bulan hanyar bisa lancar, itupun harus dikarasi balajarnya. Tapi di Arab situ kakanakan balajar mangaji kada ba a-a-lifan lagi tapi langsung ka quran,” ujar Haji Mardu.
“Kira-kira apa sababnya maka bisa kaya itu,” ujar Palui.
“Itulah rahmat Tuhan, karna disana matan lagi halus kakanakan sudah bisa banar bahasa Arab. Dimana-mana kakanakan paparucus kada canggung-canggung bapander bahasa Arab, bingung kita mandangarnya,” ujar Haji Mardu bahimat manarangakan.
Palui wan Garbus taimbai tatawaan sambil mamadahakan mamarinanya ini harat banar, banyak kamajuan salawas datang bahaji.
“Mudahan sampiyan panjang umur kawa bahaji pulang,” ujarnya badua sambil dalam hatinya baucap pas banar mamilih ngaran H.Mardu alias Haji Mardut. emhati(repro)
Tinggalkan komentar
Belum ada komentar.
Comments RSS TrackBack Identifier URI
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn ind_Latn sna_Latn